محمود عزت

**محمود عزت ابراہیم** (پیدائش: 13 اگست 1944) مصر میں اخوان المسلمین کے سابق قائم مقام مرشد عام اور اخوان المسلمون کے ممتاز رہنماؤں میں سے ایک ہیں۔ تاریخ دان فواز گرجس نے تنظیم میں ان کے کلیدی کردار کی وجہ سے انھیں اخوان کا چیف آف اسٹاف قرار دیا ہے۔ وہ ایک طویل عرصے تک پس پردہ رہ کر تنظیم کے تنظیمی ڈھانچے اور دعوتی امور کو سنبھالتے رہے۔
## زندگی
محمود عزت 13 اگست 1944 کو زقازیق محافظہ شرقیہ میں پیدا ہوئے۔ وہ گروپ کے کونسلنگ آفس کے رکن ہیں اور زقازیق یونیورسٹی میں فیکلٹی آف میڈیسن میں پروفیسر ہیں۔ اس کی شادی سابق مرشد عام محمد مہدی عاکف کی بیٹی سے ہوئی ہے اور اس کے ساتھ اس کے پانچ بچے ہیں۔ 
ان کا تعلیمی سفر شاندار اور متاثر کن ہے۔ انھوں نے 1975 میں میڈیسن میں ایم بی بی ایس کی ڈگری مکمل کی اور طبعی ڈاکٹر بن گئے۔ 1980 میں ماسٹرز اور 1985 میں زقازیق یونیورسٹی سے پی ایچ ڈی کی ڈگری حاصل کی۔ طب کے علاوہ انھوں نے 1998 میں انسٹی ٹیوٹ آف اسلامک اسٹڈیز سے ڈپلوما اور 1999 میں تجوید و قرات کی سند بھی حاصل کی۔
### اخوان المسلمون سے وابستگی اور ابتدائی دور
محمود عزت کا اخوان سے تعلق لڑکپن میں 1953 میں قائم ہوا، تاہم وہ باقاعدہ طور پر 1962 میں تنظیم کے رکن بنے۔ وہ سید قطب کے قریبی شاگردوں میں شمار ہوتے تھے۔ 1965 میں جب وہ میڈیکل کے طالب علم تھے، انھیں پہلی بار گرفتار کیا گیا اور دس سال قید کی سزا سنائی گئی، جس کے بعد وہ 1974 میں رہا ہوئے۔ تعلیم مکمل کرنے کے بعد انھوں نے کچھ عرصہ صنعاء یونیورسٹی، یمن میں کام کیا اور پھر ڈاکٹریٹ کے لیے انگلینڈ چلے گئے۔ 1981 میں انھیں اخوان کے "مکتب الارشاد" (Guidance Office) کا رکن منتخب کیا گیا۔
### قید و بند کی صعوبتیں اور گرفتاری
محمود عزت کی زندگی کا ایک بڑا حصہ قید خانوں میں گذرا:
* 1965 میں پہلی گرفتاری کے بعد نو سال جیل میں رہے۔
* 1993 میں مشہور سلسلبیل کیس میں تفتیش کے لیے حراست میں لیے گئے۔
* 1995 میں ایک غیر قانونی تنظیم کا رہنما ہونے کے جرم میں دوبارہ قید ہوئے۔
* 2009 میں غزہ پر اسرائیلی حملے کے خلاف قاہرہ میں احتجاجی مظاہرے میں شرکت پر گرفتار ہوئے۔
* 2013 میں مرشد عام محمد بدیع کی گرفتاری کے بعد، محمود عزت کو اخوان کا قائم مقام مرشد مقرر کیا گیا، جس کے بعد وہ کئی سالوں تک روپوش رہے۔
* 28 اگست 2020 کو قاہرہ کے ایک اپارٹمنٹ پر چھاپے کے دوران انھیں گرفتار کر لیا گیا اور ان کی جگہ ابراہیم منیر قائم مقام مرشد بنے۔ 8 اپریل 2021 کو انھیں دہشت گردی کے الزامات کے تحت عمر قید کی سزا سنائی گئی۔
### سائنسی اور سماجی دلچسپیاں
طبی میدان میں محمود عزت نے مصر اور برطانیہ میں ہسپتالوں میں انفیکشن کے خلاف مزاحمت پر کافی تحقیق کی۔ انھوں نے گردن توڑ بخار اور ہیضہ جیسی وبائی بیماریوں پر بھی تحقیقی کام کیا۔ وہ اسلامک میڈیکل ایسوسی ایشن کے نائب چیئرمین بھی رہے اور انسانی حقوق، تعلیم اور طبی رفاہی کاموں میں گہری دلچسپی لیتے رہے۔
### عدالتی فیصلے اور سزائیں
محمود عزت کے خلاف مختلف مقدمات میں غیر حاضری میں فیصلے سنائے گئے۔ دسمبر 2021 میں مصر کی اسٹیٹ سیکیورٹی کورٹ نے ان کی سزائے موت کو برقرار رکھا، ان پر غیر ملکی انٹیلی جنس کے لیے کام کرنے اور تخریب کاری کے الزامات تھے۔ منیا کی فوجداری عدالت نے اگست 2020 میں تشدد پر اکسانے اور ہنگامہ آرائی کے جرم میں انھیں غیر حاضری میں عمر قید کی سزا سنائی تھی۔ یہ تمام فیصلے ان کی غیر حاضری میں جنرل السیسی کی آمرانہ حکومت نے کیے جس پر مکمل حکومتی تسلط موجود ہے۔
## مزید دیکھیے
* حسن البنا
* حسن الہضیبی
* محمد مہدی عاکف
* محمد خیرت سعد الشاطر
* سید قطب
## حوالہ جات

زمرہ:1944ء کی پیدائشیں
زمرہ:اکیسویں صدی کے مصری سیاست دان
زمرہ:اخوان المسلمون کے مصری رہنما
زمرہ:جرائم کے مرتکب مصری سیاست دان
زمرہ:بقید حیات شخصیات
زمرہ:مصر سے عمر قید سزا یافتگان
زمرہ:مصری اطباء
زمرہ:قاہرہ کی شخصیات
زمرہ:مصری زیر حراست اور قیدی شخصیات
زمرہ:قاہرہ میں پیدا ہونے والی شخصیات
زمرہ:مصری مسلم